На основу члана 472. Закона о извршењу и обезбеђењу („Службени гласник РС”, бр. 106/15, 106/16- аутентично тумачење, 113/17 - аутентично тумачење, 54/19, 9/20 – аутентично тумачење и 10/23) и члана 8. Правилника о испиту за јавног извршитеља („Службени гласник РС“, бр. 58/16), Министарство правде објављује

**ОГЛАС ЗА ПРИЈАВЉИВАЊЕ КАНДИДАТА ЗА ПОЛАГАЊЕ ИСПИТА ЗА ЈАВНОГ ИЗВРШИТЕЉА**

**I**

Програм испита за јавног извршитеља, начин полагања испита, састав и начин рада испитне комисије за полагање испита за јавног извршитеља, вођење евиденције о лицима са положеним испитом за јавног извршитеља и друга питања од значаја за полагање испита за јавног извршитеља прописују се одредбама Правилника о испиту за јавног извршитеља („Службени гласник РС“, бр. 58/16 у даљем тексту: Правилник).

**II**

Испит за јавног извршитеља може да полаже лице које је држављанин Републике Србије, које је пословно способно, које има диплому правног факултета и које има најмање две године радног искуства на пословима правне струке.

**III**

Позивају се сва заинтересована лица која испуњавају услове да поднесу пријаву за полагање испита за јавног извршитеља Министарству правде.

**IV**

Испит се састоји из писменог и усменог дела.

Писмени део испита одржаће се у **згради Министарства правде у Београду, ул. Немањина бр. 22-26, дана 03. новембра 2025. године са почетком у 10.30 часова.**

О датуму, времену и месту одржавања усменог дела испита обавештавају се на **интернет страници** Министарства правде сви кандидати који су положили писмени део испита у року од 10 дана од окончања писменог дела испита.

Испитне области и правни извори за полагање испита за јавног извршитеља садржани су у Програму испита за јавног извршитеља који чини саставни део Правилника.

**V**

**Пријава за полагање испита за јавног извршитеља подноси се на обрасцу који је доступан на интернет страници Министарства правде путем линка:** [**https://www.mpravde.gov.rs/tekst/986/prijava-i-potrebna-dokumentacija.php**](https://www.mpravde.gov.rs/tekst/986/prijava-i-potrebna-dokumentacija.php)

Пријава за полагање испита за јавног извршитеља са доказима подноси се непосредно или поштом препоручено, закључно са **уторком, 14. октобром 2025. године,** на адресу **Министарство правде, Република Србија, Београд, Немањина 22-26, са назнаком „Пријава за испит за јавног извршитеља“.**

Неблаговремене пријаве и пријаве које нису потпуне или уредне, а нису у накнадном остављеном року допуњене и исправљене Комисија одбацује у смислу одредби члана 11. Правилника.

**VI**

Кандидати уз пријаву за полагање испита, у оригиналу или у овереној фотокопији, подносе и следеће доказе:

1. Уверење о држављанству Републике Србије;
2. Диплому правног факултета;
3. Доказ о најмање две године радног искуства на пословима правне струке;
4. Оверену фотокопију личне карте или извод електронског читача биометријске личне карте;
5. Доказ о уплати накнаде трошкова за полагање испита као и доказ о уплати републичке административне таксе.

Образац изјаве којом се учесник јавног конкурса опредељује да ли ће сам прибавити податке о чињеницама о којима се води службена евиденција или ће то учинити орган који спроводи поступак могуће је преузети на интернет страници Министарства правде [www.mpravde.gov.rs](http://www.mpravde.gov.rs)

Документ о чињеницама о којима се води службена евиденција је уверење о држављанству Републике Србије.

Попуњену изјаву неопходно је доставити уз напред наведене доказе како би орган могао даље да поступа.

Законом о општем управном поступку („Службени гласник РС“, број 18/16, 95/18- аутентично тумачење и 2-23 - УС) прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9. став 3); да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Ако странка у року не поднесе личне податке неопходне за одлучивање органа, захтев за покретање поступка ће се сматрати неуредним (члан 103. став 3). Наведене доказе кандидат може да достави уз пријаву и сам, а у циљу ефикаснијег и бржег спровођења поступка.

**VII**

Накнада за полагање испита за јавног извршитеља износи 11.800,00 динара. Наведени износ се уплаћује на рачун бр. 840-30985845-21, модел 97, позив на број (одобрење) 461031004360742321, сврха уплате: Накнада за полагање испита за јавног извршитеља, прималац: Министарство правде, Немањина 22-26, Београд.

Захтев за полагање испита за јавног извршитеља тарифира се на основу Закона о републичким административним таксама у износу од 420,00 динара за подношење захтева и у износу од 720,00 динара за решење. Укупан износ таксе од 1.140,00 динара се уплаћује на рачун 840-742221843-57, позив на број 97 50-016, сврха уплате: Републичка административна такса, прималац: Буџет Републике Србије.

**VIII**

Информације поводом огласа за пријављивање кандидата за полагање испита за јавног извршитеља доступне су сваког радног дана путем телефона: 011/3622-346, у времену од 11.00 -13.00 часова.